Difuzia

Fenomenul de pătrundere a moleculelor unui corp printre moleculele altui corp, fără intervenţia unei forţe exterioare, se numeşte difuzie.

Fenomenul de difuzie apare în toate stările de agregare ale corpurilor.

Agitaţia termică

Mişcarea dezordonată şi continuă a moleculelor unei substanţe se numeşte agitaţie termică.

Suma energiilor cinetice şi potenţiale ale tuturor moleculelor unui corp reprezintă energia internă (U) a acelui corp.

Unitatea de măsură a energiei interne în S.I. este: Joule.

Căldura

Trecerea unui corp dintr-o stare de încălzire în altă stare de încălzire, în urma contactului termic cu alt corp este caracterizată de mărimea fizică scalară numită căldură (Q).

Căldura este o mărime fizică de proces.

Unitatea de măsură pentru căldură în S.I.: Joule (J).

[Q] SI = J

Căldura primită sau cedată de un corp prin contact termic este egală cu variaţia energiei sale interne dacă nu se efectuează lucru mecanic.

Q = ΔU

Energia internă a unui corp se modifică atunci când:

– corpul primeşte sau cedează căldură

– asupra corpului se exercită forţe care efectuează lucru mecanic.

Propagarea prin conducţie

În solide căldura se transmite din aproape în aproape fără transport de substanţă; acest mod de transmitere a căldurii se numeşte propagare prin conducţie.

Propagarea prin convecţie

Lichidele şi gazele sunt, în general, izolatoare termice.

În lichide căldura se transmite din aproape în aproape cu transport de substanţă; acest mod de transmitere a căldurii se numeşte propagare prin convecţie.

În gaze, ca şi în lichide, căldura se propagă prin convecţie.

Propagarea prin radiaţie

Căldura se propagă şi prin radiaţie. Orice corp încălzit emite radiaţii.

Izolarea termică

Pereţii care împiedică propagarea căldurii se numesc pereţi izolatori. Cu ajutorul lor se realizează izolarea termică.



